**Špeciálne olympiády Slovensko majú novú prezidentku**

**3. jún 2019 Bratislava – Na Valnom zhromaždení Špeciálnych olympiád Slovensko dnes jeho členovia zvolili novú prezidentku, ktorou sa stala olympionička Zuzana Rehák Štefečeková.**

Špeciálne olympiády Slovensko dostali novú posilu, členovia Valného zhromaždenia dnes za novú prezidentku zvolili úspešnú športovkyňu a olympioničku Zuzanu Rehák Štefečekovú. ,,*Ako národná riaditeľka a členka Európskeho výboru Special Olympics viem, že toto je obrovský krok vpred. Na čelo športovej organizácie pre ľudí s mentálnym postihnutím sa postavila výrazná osobnosť slovenského športu, ale aj žena a matka, vnímaná celospoločensky pozitívne. Mať olympioničku v našej „Special” rodine dáva našim športovcom pocit hrdosti, šťastia ale aj zodpovednosti. Zvolením Zuzany Rehák Štefečekovej za prezidentku Špeciálnych olympiád Slovensko  ukazujeme verejnosti  tú správnu cestu, ktorou je inklúzia,”* uviedla **Eva Gažová, národná riaditeľka Špeciálnych olympiád Slovensko**. ,,*Moja rodina sa rozrastá nielen o očakávané druhé dieťa, ale aj o tisícky   športovcov s mentálnym postihnutím. Som šťastná, že ako prezidentka Špeciálnych olympiád budem môcť šíriť myšlienku, že aj ľudia s mentálnym postihnutím prekonávajú svoje limity. Teším sa, že im budem môcť pomáhať, podporovať ich a odovzdávať svoje skúsenosti,”* doplnila **Zuzana Rehák Štefečeková, novozvolená prezidentka Špeciálnych olympiád Slovensko**.

**Špeciálne olympiády Slovensko**

Špeciálne olympiády vznikli na Slovensku v roku 1993 s cieľom poskytovať celoročný cyklus súťaží a tréningov v športových disciplínach , dnes už vo viac ako v 15 športoch ako atletika, plávanie, gymnastika, futbal, volejbal, cyklistika, zjazdové lyžovanie, bežecké lyžovanie, tenis, stolný tenis, kolieskové korčule, florbal, boccia, krasokorčuľovanie, snežnice, triatlon a tanečný šport. Združuje viac ako 60 klubov/ zariadení/ združení, organizuje vzdelávacie semináre, dobrovoľnícke workshopy, má 3 000 športovcov, 120 rodinných príslušníkov, 1 200 dobrovoľníkov. Special Olympics Slovakia je členom Special Olympics International a Slovenského olympijského výboru.  Hlavným cieľom je presadiť inklúziu v športe prostredníctvom Unifikovaného športu.

Logo Special Olympics tvorí päť postáv v kruhu, ktorý reprezentuje svet. Postavy sú symbolom športovca, rodiča, trénera, podporovateľa a dobrovoľníka, lebo len vďaka spolupráci všetkých uvedených dokáže hnutie špeciálnych olympiád napĺňať svoj cieľ.